# எல்சா (சிங்கம்)

## வாழ்க்கை

1956 பிப்ரவரி 1 அன்று ஜார்ஜ் ஆடம்சன் தன் தற்காப்புக்காக தாய்ச் சிங்கத்தைக் கொன்றதால் குட்டிகளாக இருந்த எல்சாவும் அதன் சகோதரிகளும் அனாதையின. அந்த பெண் சிங்கம் தன் மூன்று குட்டிகளைப் பாதுகாக்கவே தன்னிடம் அவ்வளவு ஆக்ரோசமாக நடந்து கொண்டது என்பதை ஜார்ஜ் பின்னர்தான் உணர்ந்தார். அதன் பின்னர் ஜார்ஜும் அவரது மனைவி ஜாயும் அந்த சிங்கத்தின் நான்கு நாள் குட்டிகளைத் தங்கள் வீட்டிற்கு கொண்டுவந்து வளர்த்துவந்தனர்.  
எல்சா குட்டியாக இருந்தபோது பல வழிகளில் ஒரு வளர்ப்பு செல்லப்பிராணியைப் போலவே வாழ்ந்தது. ஒரு சில மாதங்கள் கழித்து மூன்று சிங்கக் குட்டிகளையும் வளர்க்க தம்பதியர் சிரமப் பட்டதால். நல்ல ஆரோக்கியத்துடன் இருந்த, இரண்டு குட்டிகளையும் விலங்கு காட்சிசாலைக்கு அனுப்பி, நோஞ்சானாக இருந்த எல்சாவை மட்டும் வீட்டில் வைத்து வளர்த்தனர். எல்சாவுக்கு வேட்டையாடவும் காட்டில் வாழவும் தேவையான பயிற்சிகளைக் கொடுப்பதில் ஜாய் தீவிரமாக இருந்தார். அவரது முயற்சிகள் பலனளித்தன. இதன் ஆரம்பகால வாழ்க்கைக் கதையானது *பார்ன் ஃப்ரீ* என்ற புத்தகத்தில் வெளியிடப்பட்டது. இது அந்த நேரத்தில் எல்சாவுக்கு உலகளாவிய புகழைப் பெற்றுத் தந்தது. எல்சாவுக்கு மூன்று வயதாக இருந்தபோது, ஆடம்சன்களுக்குக் காட்ட தன் மூன்று குட்டிகளை அழைத்து வந்தது. ஆடம்சன்கள் அவற்றிற்கு "ஜெஸ்பா" (ஆண்), "கோபா" (ஆண்), "லிட்டில் எல்சா" (பெண்) என்று பெயரிட்டனர். எல்சா மற்றும் அதன் குட்டிகளின் வாழ்க்கை, சிறிது காலத்திற்குப் பிறகு வெளியிடப்பட்ட *"விவ்விங் ஃபிரி"* என்ற புத்தகத்தில் விவரிக்கப்பட்டது.  
காலப்போக்கில் எல்சா மற்றும் ஆடம்சன்களுக்கு எதிர்ப்புகள் அதிகரித்தன. எல்சாவையும் அதன் குட்டிகளையும் வேறு இடத்திற்கு மாற்ற வேண்டும் என்ற அழுத்தம் அவர்களுக்குத் தரப்பட்டது. இருப்பினும், விரைவில் எல்சா நோய்வாய்ப்பட்டு, மலேரியாவைப் போன்ற உண்ணி மூலம் பரவும் இரத்த நோயான பேப்சியோசிசால் இறந்தது. இந்த நோய் பெரும்பாலும் பூனை குடும்பத்தைப் பாதிக்கிறது. எல்சாவின் கல்லறை மேரு தேசிய பூங்காவில் உள்ளது. எல்சாவின் மரணத்தின்போது, குட்டிகளுக்கு ஒரு வயதுதான் ஆகியிருந்தது. அவை தாங்களாகவே வேட்டையாட முடியாத அளவுக்கு இன்னும் குட்டிகளாக இருந்ததால், ஆடம்சன்ஸ் குட்டிகளுக்கு ஆடுகளை தொடர்ந்து வழங்கிவந்தார். இருப்பினும், குட்டிகள் பல வாரங்கள் காணாமல் போயின, மேலும் அவை உள்ளூர் பழங்குடியினருக்குச் சொந்தமான ஆடுகளைத் தாக்கி வந்ததாகக் கண்டறியப்பட்டது. குட்டிகள் மீது நடத்தபட்ட ஒரு தாக்குதலில், ஜெஸ்பா மீது ஒரு அம்பு பாய்ந்தது. அம்பில் நல்வாய்ப்பாக நச்சு தடவப்படவில்லை. இதனால் குட்டிகளை வேறு இடத்திற்கு மாற்றுவதற்கு எங்காவது இடம் தேட வேண்டும், இல்லையெனில் அவை நிச்சயமாக உள்ளூர் மக்களால் கொல்லப்படும் என்று ஆடம்சன் குடும்பத்தினர் அஞ்சினர்.  
இறுதியில் குட்டிகளை செரெங்கெட்டி தேசியப் பூங்காவிற்கு மாற்ற அவர்களுக்கு அனுமதி வழங்கப்பட்டது. குட்டிகள் தேசிய பூங்காவில் விடுவிக்கப்பட்ட பிறகு, ஆடம்சன்கள் துவக்கத்தில் குட்டிகளைக் கண்காணிப்பதற்காக அவை விடப்பட்ட இடத்திற்கு அருகில் முகாமிடவும், நன்கு வேட்டையாடும் வரை அவற்றிற்கு தொடர்ந்து உணவை வழங்கி உதவவும் அனுமதிக்கப்பட்டனர். இருப்பினும், சிறிது காலத்திற்குப் பிறகு, பூங்கா அதிகாரிகள் குட்டிகள் தாங்களாகவே உணவு தேடவேண்டிய காலத்திற்கு வந்துவிட்டதாக முடிவு செய்தனர். ஏனெனில் பூங்காவிற்கு வரும் சுற்றுலாப் பயணிகளின் பாதுகாப்பு சிங்கங்களின் இயல்பை ஒட்டி இருப்பதால், மனிதர்களுடன் பழகியதால் குட்டிகளை விட்டு வெளியேறவேண்டும் என்று ஆடம்சனுக்குச் சொன்னார்கள். குட்டிகள் பெரும்பாலும் பட்டினி கிடக்கும் என்பதை ஆடம்சன் அறிந்திருந்ததால், அவற்றின் வேட்டையாடும் திறனை வளர்த்துக் கொள்ள அதிக காலம் தேவைப்படும் என அறிந்திருந்தார். ஆனால், பூங்கா அதிகாரிகள் அனுமதி வழங்காததால், ஆடம்சன் குடும்பத்தினர் முகாமை விட்டு வெளியேற வேண்டிய கட்டாயம் ஏற்பட்டது.  
பின்னர் ஜாய் ஆடம்சன் அவற்றை பூங்காவில் வழக்கமான சுற்றுலாப் பயணிகள் போல பணம் செலுத்தி தங்க முடிவு செய்தார். ஆனால் அவர்கள் தங்களுக்காக ஒதுக்கப்பட்ட சுற்றுலா விடுதியில் தங்க வேண்டியிருந்தது. எனவே குட்டிகளைக் கண்டுபிடிக்க ஒவ்வொரு நாளும் கடுமையாக சிரமப்பட வேண்டி இருந்தது. பல நாட்கள் தேடலுக்குப் பிறகு, அவர்கள் இறுதியாக குட்டிகளைக் கண்டுபிடித்து, அடுத்த சில நாட்களை அவற்றுடன் கழித்தனர். ஜெஸ்பாவின் உடலின் பக்கவாட்டில் தைத்த அம்பு முனை இன்னும் இருந்தது, ஆடம்சன்ஸ் கால்நடை மருத்துவர் ஒருவரை அழைத்து வந்து அம்பை அகற்ற திட்டமிட்டனர். ஆனால், அவர்கள் மீண்டும் திரும்பி வந்தபோது குட்டிகளைக் கண்டுபிடிக்க முடியவில்லை. மேலும் குட்டிகளை ஒன்றாகப் பார்த்தது அதுவே கடைசி முறை என்பது உறுதியானது. இருப்பினும், ஜார்ஜ் ஆடம்சன் 19 மாத தொடர்ச்சியான தேடலுக்குப் பிறகு, ஆரோக்கியமான மற்றும் தொடர்பில்லாத இரண்டு சிங்கங்களின் துணையுடன் லிட்டில் எல்சாவைக் கண்டுபிடிக்க முடிந்தது. எல்சாவின் குட்டிகளை ஆடம்ஸன்ஸ் பார்த்த கடைசி நேரம் இதுவாகும்.